## El Consorci de Museus programa en agost activitats per a tots els públics en les seus de València, Alacant i Castelló

*** El Centre del Carme Cultura Contemporània (CCCC) oferix un taller de construcció per a bebés, visites al conjunt monumental i a les seues exposicions i recupera l’‘antiguia’, una visita performativa que canvia el discurs tradicional per noves experiències
* El CMCV oferix recorreguts guiats a les exposicions del Museu d’Art Contemporani d’Alacant (MACA) i de l’Espai d’Art Contemporani de Castelló (EACC), a més de tallers creatius**

El Consorci de Museus de la Comunitat Valenciana (CMCV), a través del seu equip d’Educació i Mediació, oferix el mes d’agost un ampli ventall d’activitats per a tots els públics en el Centre del Carme Cultura Contemporània (CCCC) de València, el Museu d’Art Contemporani d’Alacant (MACA) i l’Espai d’Art Contemporani de Castelló (EACC).

La programació proposa visites guiades a l’antic convent del Centre del Carme, actual seu del CMCV, visites dialogades a les exposicions dels diferents centres culturals, tallers creatius i activitats especials per a bebés.

D’esta manera, els museus es convertixen en agost en un lloc a on prendre’s un respir de les altes temperatures i gaudir de propostes divulgatives i creatives per a tota la família, de manera gratuïta.

En paraules del director-gerent del CMCV, Nicolás Bugeda, “el Consorci de Museus, en la nostra la línia d’acostar els museus al públic i, més encara, en època estival, l’equip d’Educació i Mediació roman en actiu tot el mes d’agost per a oferir activitats divulgatives en paral·lel a les mostres expositives i dirigides a tots els públics”.

A més, ha afegit, “esta programació s’ha desplegat tant a València com a Alacant i Castelló, seguint els principis del Consorci de Museus de vertebració de l’activitat cultural i expositiva en la Comunitat Valenciana”.

**Programació en el CCCC**

El Centre del Carme proposa dos maneres diferents per a explicar la història del seu conjunt monumental: a través de ‘Visites dialogades’ a l’edifici des d’un enfocament participatiu o a través de l’activitat ‘Escoltar i caminar’, un recorregut sonor que proposa un acostament a l’antic convent des del cos. Esta activitat és una espècie d’‘antiguia’ que li pega la volta a la tradicional visita per a jugar amb l’espectador i li proposa diferents accions inspirades en la *performance* contemporània.

Així mateix, l’equip de Mediació oferix acompanyament en les ‘Visites dialogades’ a les exposicions, ‘Coses que fan CLAC’ i ‘Principis’, facilitant la comprensió de conceptes complexos de l’art contemporani.

Dirigit a bebés de 0 a 3 anys, el taller ‘Amb un CLAC, alguna cosa muntaràs!’, inspirat en l’exposició ‘Coses que fan CLAC’, busca despertar la seua creativitat convidant les xiquetes i els xiquets a construir formes infinites a partir d’objectes senzills i quotidians.

Estes activitats es desenrotllen paral·lelament al cicle de Cinema d’Estiu que acull el CCCC durant les nits del mes d’agost.

**Programació en el MACA**

La programació del MACA gira al voltant de les seues exposicions permanents i temporals. ‘Tómate un respiro’ convida a submergir-se en la vida i obra de Kara Walker, a través de la mostra temporal ‘Burning Village’. Una artista imprescindible que aborda amb cruesa i ironia temes com la raça, la identitat, el poder, el desig o les estructures socials.

Per al públic que vullga aprofundir en la important col·lecció del MACA hi ha dos modalitats de ‘Visites dialogades’: la primera, oferix l’oportunitat única de conéixer l’evolució de l’art del segle XX a través d’obres de mestres com Picasso, Braque, Dalí, Miró, Tàpies, Saura o Equipo Crónica. La segona, permet recórrer l’obra de l’artista alacantí més internacional i figura clau de l’art contemporani espanyol, Eusebio Sempere.

**Programació en l’EACC**

Emmarcades en l’exposició ‘La Fábrica’, de Jota Izquierdo, l’equip de l’EACC desplega quatre activitats per a un públic intergeneracional.

Per als bebés i les seues famílies, ‘L’Exploratori’ trasllada els elements característics de la mostra a les inquietuds sensorials de la primera infància, a partir d’audiovisuals i materials manipulables.

El públic infantil viatja a través de ‘La fàbrica de paisatges’ a un teatre de titelles conformat per tres paisatges de la comarca dels Ports, a on la interacció de xiquets i xiquetes determinen la història dels personatges que hi habiten.

El visitant adult pot despertar la seua faceta d’escriptor en ‘Laboratori d’escriptura’, trobant en els elements visuals i sonors de l’exposició la seua font d’inspiració literària.

Finalment, la visita-taller ‘Preguntant a la meua dessuadora’ pretén ser un espai de reflexió al voltant de la producció i el consum de peces de vestir, els seus efectes en la nostra economia i en el nostre entorn.

Totes les activitats són gratuïtes. Més informació i horaris en la web del Consorci de Museus [www.consorcimuseus.gva.es](https://www.consorcimuseus.gva.es/).

Fecha: 08/08/2025